 NA RICHARD MUNGUTI WAKILI anayedai malipo ya Sh76 milioni kutoka kwa kampuni ya Sukari ya Mumias (MSC), amepuuza vitisho vya Rais William Ruto kwa kufufua kesi mbili alizokuwa amezitamatisha. Bi Jackline Kimetto ameomba Mahakama Kuu jijini Nairobi ifufue kesi mbili alizolamishwa kuziondoa. “Nilitishiwa maisha na kushurutishwa kuondoa kesi mbili nilizoshtaki MSC kudai malipo ya Sh76 milioni za kazi niliyofanyia kampuni,” asema Bi Kimetto. Wakili huyo amesema waliomshurutisha kutamatisha kesi hizyo hawakumweleza chochote kuhusu malipo ya pesa hizo takriban Sh76 milioni anazodai. Katika ombi lake, Bi Kimetto amefichua kwamba hakufikia uamuzi wa kutamatisha kesi hizo kwa hiari ila alilazimishwa. Wakili huyo anasema waliomlazimisha kutamatisha kesi hizo walifika katika afisi yake baada ya matamshi ya Rais Ruto alipokuwa kwenye ziara eneo la Magharibi ambapo alijadili masuala kuhusu sukari, viwanda na madeni. Kiwanda cha MSC kimewekwa chini ya usimamizi wa mrasimu Bw Ramana Rao kukusanya pesa za kulipa deni la Benki ya Kenya Commercial (KCB). Mbali na wakili huyo, mfanyabiashara Jaswant Rai ameondoa kesi alizokuwa ameshtaki MSC. Kampuni ya Sarrai Group ya Uganda ndiyo ilishinda zabuni ya kufufua MSC. Kampuni hiyo ilipewa muda wa miaka 20 kukifufua kiwanda hicho pamoja na kulipa madeni. Wakili huyo ameeleza katika ombi lake kwa Mahakama Kuu, kwamba alishurutishwa Septemba 1, 2023, na maafisa wa usalama waliompeleka makao makuu ya Idara ya Upelelezi wa Makosa ya Jinai (DCI) kuandikisha taarifa. Bi Kimetto ameomba kesi hiyo itajwe kwa maagizo zaidi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  